钦定古今图书集成/明伦汇编/皇极典/第271卷 > 韩子 > 《六反》
## 钦定古今图书集成/明伦汇编/皇极典/第271卷 > 韩子 > 《六反》

“畏死难，降北之民也，而世尊之曰贵生之士。学道立
方，离法之民也，而世尊之曰文学之士。游居厚养，牟
食之民也，而世尊之曰有能之士。语曲牟知，伪诈之
民也，而世尊之曰辩智之士。行剑攻杀，暴憿之民也，
而世尊之曰磏勇之士。活贼匿奸，当死之民也，而世
尊之曰任誉之士。”此六民者，世之所誉也。赴险殉诚，
“死节之民也，而世少之曰失计之民也。寡闻从令，全
法之民也，而世少之曰扑陋之民也。力作而食，生利
之民也，而世少之曰寡能之民也。嘉厚纯粹，整谷之
民也，而世少之曰愚戆之民也。重命匆事，尊上之民
也，而世少之曰怯慑之民也。挫贼遏奸，明上之民也，
而世少之曰谄谗之民也。”此六者，世之所毁也。奸伪
无益之民六，而世誉之如彼；耕战有益之民六，而世
毁之如此：此之谓《六反》。布衣循私利而誉之，世主听
虚声而礼之。礼之所在，利必加焉；百姓循私害而訾
之，世主壅于俗而贱之，贱之所在，害必加焉。故名赏
在乎私恶当罪之民，而毁害在乎公善宜赏之士，索
国之富强，不可得也。

凡赏罚之必者，劝禁也。赏厚则所欲之得也疾，罚重
则所惠之禁也急。天欲利者必恶害，害者，利之反也。
反于所欲，焉得无恶？欲治者必恶乱，乱者，治之反也。
是故欲治甚者，其赏必厚矣；其恶乱甚者，其罚必重
矣。今取于轻刑者，其恶乱不甚也，其欲治又不甚也。
此非特无术也，又乃无行。是故决贤、不肖、愚、知之美，
在赏罚之轻重。且夫重刑者，非为罪人也，明主之法
揆也。治贼非治所揆也，治所揆也者，是治死人也。刑
盗，非治所刑也，治所刑也者，是治胥靡也。故曰：重一
奸之罪，而止境内之邪，此所以为治也。重罚者盗贼
也，而悼惧者良民也。欲治者奚疑于重刑名？若夫厚
赏者，非独赏功也，又劝一国受赏者甘利，未赏者慕
业，是报一人之功而劝境内之众也。欲治者何疑于
厚赏？今不知治者，皆曰重刑伤民。轻刑可以止奸，何
必于重哉？此不察于治者也。夫以重止者，未必轻止
也；以轻止者，必以重止矣。是以上设重刑者，而奸尽
止。奸尽止，则此奚伤于民也？所谓重刑者，奸之所利
者细，而上之所加焉者大也；民不以小利蒙大罪，故
奸必止者也。所谓轻刑者，奸之所利者大，上之所加
焉者小也。民慕其利而傲其罪，故奸不止也。故先圣
有谚曰：“不踬于山，而踬于垤。”山者大，故人慎之；垤微
小，故人易之也。今轻刑罚，民必易之。犯而不诛，是驱
国而弃之也；犯而诛之，是为民设陷也。是故轻罪者，
民之垤也。是以轻罪之为民道也，非乱国也，则设民
陷也，此则可谓伤民矣。